Video: Gewapende rooftog by Menlyn-winkelsentrumDie Menlyn Park-winkelsentrum in Pretoria. Foto: Skermskoot/Google Maps Street View Twee mense is Sondagmiddag geskiet toe gewapende rowers op ŉ juwelierswarewinkel in die Menlyn-winkelsentrum, Pretoria, toegeslaan het. Volgens Renata Erasmus, woordvoerder van Life Med-ambulansdienste, is paramedici omstreeks 15:00 na die winkelsentrum ontbied. “Volgens die inligting wat ons ontvang het, het die rooftog by die Arthur Kaplan-juwelierswarewinkel plaasgevind,” bevestig Erasmus. Erasmus sê ŉ veiligheidswag is in die maag geskiet. “Lede van twee ander ambulansdienste het hom op die toneel gestabiliseer. “Met ons paramedici se aankoms op die toneel het hulle ŉ ander persoon gehelp wat ook geskiet is en twee skietwonde in sy onderste ledemate opgedoen het. Die pasiënt is gestabiliseer en na die hospitaal vir verdere behandeling vervoer.” Emer-G-Med het die voorval bevestig. Hendrick Makaneta vertel hy en sy familie wou net voor 15:00 die winkelsentrum betree, toe hulle sien die sentrum is gesluit. “Volgens die veiligheidswag is daar skote binne die winkelsentrum afgevuur en ons mag nie by die winkelsentrum ingegaan het nie,” sê Makaneta. Menlyn se bestuur het die voorval in ŉ verklaring bevestig. Daarvolgens is die polisie tans op die toneel om ondersoek in te stel. Ingang drie is steeds toe, maar die res van die winkelsentrum is veilig verklaar en oop vir lede van die publiek. There is no way your heart won't stop pumping after watching this. Eye witnesses speak of seeing blood on the floor. It's not an easy story, sensitive like crazy. But, let's follow each other and make sense of this madness. Some people were locked inside Woolworths. Menlyn. pic.twitter.com/JlBtjRvXqy — L. Sojini (@lungstagangsta) October 24, 2021